Genadedood-prof weer ’n vry manSean Davison (links) Maandag tydens ‘n mediakonferensie. (Foto: Facebook via DignitySA) Prof. Sean Davison, die man wat vroeër tronkstraf opgelê is nadat hy drie mans gehelp het om hul lewens te beëindig, is Maandag ná drie jaar in huisarres vrygelaat. Davison is in 2019 tot agt jaar huisarres gevonnis, waarvan vyf jaar opgeskort is. “Ek is beslis nie spyt oor wat ek gedoen het nie,” sê Davison nou. “Ek het drie mans gehelp wat sonder enige hoop op herstel gely het, wat vasbeslote was om te sterf en nie in staat was om hul eie lewens te beëindig nie.” Davison het joernaliste tydens ’n mediakonferensie op die trappe van die Wes-Kaapse hooggeregshof in Kaapstad toegespreek. Die voorwaardes van sy vonnis het beteken dat hy die huis slegs mag verlaat om te gaan werk, of om ŉ plek van aanbidding of ŉ dokter te besoek. Hy was egter nie toegelaat om met die media te praat nie. Davison sê nou die drie jaar in huisarres het hom bloot aangespoor om nog harder te veg vir die wettiging van genadedood. “Ek is meer vasbeslote as ooit om die veldtog vir ’n wetsverandering in hierdie land voort te sit. “Noudat ek weer toegelaat word om te praat, sal ek sê wat ek glo.” Davison (57) is in September 2018 in hegtenis geneem in verband met die genadedood van sy vriend, dr. Anrich Burger, in November 2013. Davison is daarna ook aangekla van die moord op Justin Varian en Richard Holland. Sean Davison. Foto: Facebook via DignitySA. Davison het Burger in 2012 gehelp om sy eie lewe te neem deur hom ŉ noodlottige dosis dwelms toe te dien. Burger was verlam ná ŉ motorongeluk. Varian het aan motorneuronsiekte gely en kon nie sluk nie. Davison het in 2015 ŉ plastieksak oor sy kop getrek en helium daarin gespuit om hom te help sterf. Holland is in November 2015 in Kaapstad dood nadat hy vir amper drie jaar “ondraaglike pyn” beleef het nadat hy op sy fiets deur ŉ motor raakgery is. Hy het aan inkluissindroom gely. Davison is in 2010 in Nieu-Seeland in hegtenis geneem nadat hy sy ma, wat terminaal siek was en aan kanker gely het, ook gehelp het om haar lewe te beëindig. Hy was vyf maande in huisarres in Nieu-Seeland en het in Mei 2012 na Suid-Afrika teruggekeer. Davison het tydens die mediakonferensie gesê verskeie lande het oor die afgelope drie jaar hul wette rakende genadedood verander. Dit sluit in Australië, Spanje en die VSA. “Daar is ŉ algemene beweging regoor die wêreld vir ŉ wetsverandering. My geval het die lig daarop in Suid-Afrika gewerp en hopelik gaan dit politici laat regop sit en luister.” Davison het voorts gesê hy het dit gemis om saam met sy vyfjarige dogtertjie in die park te gaan stap. Hy en sy gesin beplan om Dinsdag in die see te gaan duik om sy vryheid te vier. “Ons sal beslis baie vry en baie lewendig voel.” Davison het wel toegegee dat die afgelope drie jaar se huisarres “ŉ luukse was” vergeleke met tronkstraf.